

VLADA REPUBLIKE HRVATSKE

Zagreb, 25. kolovoza 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti ravnateljici Središnjeg registra osiguranika za sklapanje Sporazuma o savjetodavnim uslugama uz naknadu (engl. „RAS“) – potpora u izradi mirovinskog simulacijskog modela i individualnog kalkulatora mirovina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), a u vezi s člankom 27. stavkom 3. Statuta Središnjeg registra osiguranika („Narodne novine“, br. 83/14., 60/15., 70/15. - pročišćeni tekst, 62/17., 77/17. - pročišćeni tekst, 91/18. i 100/18. - pročišćeni tekst), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**O D L U K U**

**o davanju prethodne suglasnosti ravnateljici Središnjeg registra osiguranika za sklapanje Sporazuma o savjetodavnim uslugama uz naknadu (engl. „RAS“) – potpora u izradi mirovinskog simulacijskog modela i individualnog kalkulatora mirovina**

**I.**

Daje se prethodna suglasnost ravnateljici Središnjeg registra osiguranika za sklapanje Sporazuma o savjetodavnim uslugama uz naknadu (engl. „RAS“) - potpora u izradi mirovinskog simulacijskog modela i individualnog kalkulatora mirovina, u iznosu od 700.000,00 eura, protuvrijednost 5.274.150 kuna, a sukladno Odluci Upravnog vijeća (KLASA: 025-02/22-01/01, URBROJ: 353-06-02-22-1) od 21. srpnja 2022.

**II.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_\_\_\_\_\_\_\_

PREDSJEDNIK

mr. sc. Andrej Plenković

O B R A Z L O Ž E NJ E

Ugovorom o dodjeli bespovratnih sredstava za operaciju koja se financira iz Europskog socijalnog fonda u financijskom razdoblju 2014.-2020. UP.01.3.2.12.0001 - MOJA MIROVINA - Unapređenje usluga REGOS-a na tržištu rada, sklopljenog 22. svibnja 2020., Središnjem registru osiguraniku, kao Korisniku, dodjeljuju se bespovratna sredstva za projekte financirane iz Europskog socijalnog fonda.

U dosadašnjem radu reformiranog mirovinskog sustava utvrđeno je da pripadnici mlađih generacija koji ulaze na tržište rada su, zbog loše informiranosti o sustavu i vlastitim pravima te nedostatka povjerenja u sustav i njegovu dugoročnu održivost, odnosno fokusiranosti na sadašnju životnu dob i zanemarivanje efekata takvog stava na razdoblje umirovljenja, slabo zainteresirani za mirovinski sustav i prava koja im on donosi.

Činjenica koja to potvrđuje je da 98% pripadnika mlađe generacije ne odabire samostalno fond u koji će ulagati sredstva iz 2. stupa mirovinskog osiguranja (koja predstavljaju njihovu osobnu imovinu), već ih zbog izostanka vlastitog odabira Središnji registar osiguranika (u daljnjem tekstu: REGOS) po službenoj dužnosti rasporedi u jedan od fondova kategorije A.

Građani nemaju objedinjen i konzistentan pristup individualiziranim informacijama o njihovim kombiniranim mirovinskim pravima iz prvog, drugog i potencijalno trećeg stupa mirovinskog sustava te uz dosta truda mogu ostvariti pristup samo djelomičnim podacima, odvojeno pristupajući pojedinačnim institucijama zaduženim za provedbu različitih stupova mirovinskog sustava, bez sustavnog načina da se iz tih pojedinačnih podataka izvedu objedinjene, konzistentne i za građane relevantne informacije.

U svrhu navedenog, dio projektnih aktivnosti, financiranih iz Europskog socijalnog fonda, je uspostava digitalne platforme s individualiziranim, cjelovitim i relevantnim informacijama i uslugama objedinjenim iz svih stupova mirovinskog osiguranja.

REGOS je 14. listopada 2021. zatražio potporu Međunarodne banke za obnovu i razvoj u obliku savjetodavnih usluga uz naknadu (Sporazum o savjetodavnim uslugama uz naknadu engl. „RAS“) za potrebe izrade mirovinskog simulacijskog modela i individualnog kalkulatora mirovina koji će se uključiti u digitalnu platformu koju uspostavi REGOS.

Sukladno tome, potrebno je, za naprijed navedenu pojedinačnu aktivnost, sklopiti Sporazum o savjetodavnim uslugama uz naknadu (engl.“ RAS“) između Međunarodne banke za obnovu i razvoj i REGOS-a te Opis projektnog zadatka (engl. TOR). RAS, Izjava i Opis projektnog zadatka (eng. „TOR“ - Terms of reference) sastavljeni su i na hrvatskom jeziku na zahtjev REGOS-a, međutim samo je engleska inačica navedenih dokumenata pravno obvezujuća.

Vrijednost Sporazuma o savjetodavnim uslugama uz naknadu (engl.“ RAS“) iznosi 700.000,00 eura, odnosno 5.274.150,00 kuna. Plaćanje po navedenom Sporazumu bi se izvršilo u razdoblju od 15 mjeseci i to u 2022. u iznosu od 140.000,00 eura (1.054.830,00 kuna) i u 2023. u iznosu od 560.000,00 eura (4.219.320,00 kuna).

Financiranje po godinama i izvorima sredstava:

|  |  |  |
| --- | --- | --- |
| Godina | ESF (85%) | Izvor 12 proračun (15%) |
| 2022.  140.000 EUR-a | 119.000 EUR-a (896.605,50 kuna) | 21.000 EUR-a (158.224,50 kuna) |
| 2023.  560.000 EUR-a | 476.000 EUR-a (3.586.422,00  kuna) | 84.000 EUR-a (632.898,00 kuna) |

Sredstva za predmetnu odluku osigurat će se Financijskim planom REGOS-a za 2022. preraspodjelom unutar glave 08645, a za 2023. su planirana u okviru limita ukupnih rashoda Ministarstva rada, mirovinskoga sustava, obitelji i socijalne politike koje je Vlada Republike Hrvatske utvrdila Odlukom o proračunskom okviru za razdoblje 2023. - 2025. na projektu, T772005 OP UČINKOVITI LJUDSKI POTENCIJALI 2014. - 2020, skupini 32 Materijalni rashodi.

Upravno vijeće REGOS-a, na sjednici održanoj 21. srpnja 2022., Odlukom, KLASA: 025-02/22-01/01, URBROJ: 353-06-02-22-1 dalo je prethodnu suglasnost ravnateljici REGOS-a za sklapanje predmetnog Sporazuma o savjetodavnim uslugama uz naknadu (engl. „RAS“).

Prema odredbi članka 11. stavka 2. Zakona o Središnjem registru osiguranika („Narodne novine“, br. 159/13., 39/18. i 21/22.) i članka 27. stavka 3. Statuta Središnjeg registra osiguranika („Narodne novine“, br. 83/14., 60/15., 70/15. - pročišćeni tekst, 62/17., 77/17. - pročišćeni tekst, 91/18. i 100/18. - pročišćeni tekst), ravnatelj REGOS-a ne može bez prethodne suglasnosti Upravnog vijeća i Vlade Republike Hrvatske poduzimati pravne poslove o stjecanju, opterećenju ili otuđenju druge imovine čija je vrijednost veća od 3.000.000,00 kuna.

Slijedom navedenoga, predlaže se Vladi Republike Hrvatske donošenje ove Odluke.